CELEX: 32019D1733
Language: fi
Date: 2019-10-15 00:00:00
Title: Komission täytäntöönpanopäätös (EU) 2019/1733, annettu 15 päivänä lokakuuta 2019, Euroopan parlamentin ja neuvoston asetuksen (EU) 2018/1139 nojalla tehdystä arvioinnista, joka koskee Yhdistyneen kuningaskunnan myöntämää väliaikaista poikkeusta tietyistä komission asetuksen (EU) N:o 1178/2011 säännöksistä (tiedoksiannettu numerolla C(2019) 7401) (Ainoastaan englanninkielinen teksti on todistusvoimainen) (ETA:n kannalta merkityksellinen teksti)

17.10.2019   
               
               
                  FI
               
               
                  Euroopan unionin virallinen lehti
               
               
                  L 264/39
               
            
         KOMISSION TÄYTÄNTÖÖNPANOPÄÄTÖS (EU) 2019/1733,
         annettu 15 päivänä lokakuuta 2019,
         Euroopan parlamentin ja neuvoston asetuksen (EU) 2018/1139 nojalla tehdystä arvioinnista, joka koskee Yhdistyneen kuningaskunnan myöntämää väliaikaista poikkeusta tietyistä komission asetuksen (EU) N:o 1178/2011 säännöksistä
         (tiedoksiannettu numerolla C(2019) 7401)
         (Ainoastaan englanninkielinen teksti on todistusvoimainen)
         (ETA:n kannalta merkityksellinen teksti)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon yhteisistä siviili-ilmailua koskevista säännöistä ja Euroopan unionin lentoturvallisuusviraston perustamisesta, Euroopan parlamentin ja neuvoston asetusten (EY) N:o 2111/2005, (EY) N:o 1008/2008, (EU) N:o 996/2010, (EU) N:o 376/2014 ja direktiivien 2014/30/EU ja 2014/53/EU muuttamisesta sekä Euroopan parlamentin ja neuvoston asetusten (EY) N:o 552/2004, (EY) N:o 216/2008 ja neuvoston asetuksen (ETY) N:o 3922/91 kumoamisesta 4 päivänä heinäkuuta 2018 annetun Euroopan parlamentin ja neuvoston asetuksen (EU) 2018/1139 (1) ja erityisesti sen 71 artiklan 2 kohdan,
         sekä katsoo seuraavaa:
         
                     (1)
                  
                  
                     Yhdistynyt kuningaskunta ilmoitti 19 päivänä lokakuuta 2018 komissiolle, Euroopan unionin lentoturvallisuusvirastolle, jäljempänä ’virasto’, ja muille jäsenvaltioille myöntäneensä kaikille lentäjän lupakirjan hakijoille poikkeuksen komission asetuksen (EU) N:o 1178/2011 (2) liitteessä IV (osa MED) olevan MED.B.001 kohdan d alakohdan 1 alakohdan i alakohdasta.
                  
               
                     (2)
                  
                  
                     Yhdistyneen kuningaskunnan myöntämällä poikkeuksella laajennetaan asetuksen (EU) N:o 1178/2011 MED.001.B kohdan d alakohdan 1 alakohdan i alakohdan soveltaminen koskemaan kaikkia, jotka hakevat ansiolentäjän lupakirjaa, usean ohjaajan miehistölupakirjana ja liikennelentäjän lupakirja ensimmäisen kerran.
                  
               
                     (3)
                  
                  
                     MED.B.001 kohdan d alakohdan 1 alakohdan i alakohdan nojalla ainoastaan niille ansiolentäjän, liikennelentäjän tai usean ohjaajan miehistölupakirjan haltijoille, jotka eivät täytä kaikkia luokan 1 lääketieteellisen kelpoisuustodistuksen vaatimuksia, voidaan myöntää rajoitus toimintaan usean ohjaajan miehistössä, jäljempänä ’OML-rajoitus’, siten, että kyseinen lupakirja on ”voimassa vain perämiehenä tai tehtävään hyväksytyn perämiehen kanssa”.
                  
               
                     (4)
                  
                  
                     Yhdistynyt kuningaskunta selitti, että poikkeus oli tarpeen kolmesta syystä. Ensinnäkin asetuksen (EU) N:o 1178/2011 MED.B.001 kohdan d alakohdan 1 alakohdan i alakohdan nykyinen sanamuoto on Yhdistyneen kuningaskunnan mukaan ristiriidassa vuonna 2010 annetun Yhdistyneen kuningaskunnan tasa-arvolain kanssa, joka velvoittaa tekemään kohtuullisia mukautuksia, jotta vammaiset henkilöt eivät joudu epäedulliseen asemaan muihin henkilöihin verrattuna. Toiseksi Yhdistynyt kuningaskunta vetoaa kiireellisiin operatiivisiin tarpeisiin, jotka johtuvat ammattitaitoisen ohjaamomiehistön pulasta Yhdistyneessä kuningaskunnassa, ja toteaa, että poikkeus auttaisi Yhdistynyttä kuningaskuntaa kyseisen systeemisen haasteen ratkaisemisessa. Kolmanneksi Yhdistynyt kuningaskunta katsoo, että asetuksen (EU) N:o 1178/2011 MED.B.001 kohdan d alakohdan 1 alakohdan i alakohdan ja sen MED.A.030 kohdan välillä on perusteeton ristiriita, koska jälkimmäisessä viitataan sekä lupakirjan hakijoihin että niiden haltijoihin. Yhdistynyt kuningaskunta toimitti myös kuvauksen erilaisista tähän poikkeukseen liittyvistä riskinhallintatoimenpiteistä.
                  
               
                     (5)
                  
                  
                     Euroopan unionin lentoturvallisuusvirasto antoi arvioinnin jälkeen poikkeuksesta kielteisen suosituksen 15 päivänä heinäkuuta 2019.
                  
               
                     (6)
                  
                  
                     Komissio on samaa mieltä viraston suosituksesta.
                  
               
                     (7)
                  
                  
                     Asetuksen (EU) 2018/1139 71 artiklan 1 kohdan mukaan jäsenvaltio saa myöntää poikkeuksen vain mainitun asetuksen soveltamisalaan kuuluville luonnollisille henkilölle tai oikeushenkilölle ja ainoastaan ”sellaisissa kiireellisissä ja ennalta arvaamattomissa olosuhteissa, jotka vaikuttavat kyseisiin henkilöihin tai näiden henkilöiden kiireellisiin operatiivisiin tarpeisiin” ja edellyttäen, että kaikki mainitun artiklan a–d alakohdassa säädetyt edellytykset täyttyvät.
                  
               
                     (8)
                  
                  
                     Komissio katsoo, ettei poikkeusta voida perustella ansiolentäjän lupakirjan, usean ohjaajan miehistölupakirjan ja liikennelentäjän lupakirjan hakijoihin vaikuttavilla kiireellisillä ja ennalta arvaamattomilla olosuhteilla eikä kyseisiin henkilöihin vaikuttavilla kiireellisillä operatiivisilla tarpeilla.
                  
               
                     (9)
                  
                  
                     Mitä tulee ”kiireellisiin ja ennalta arvaamattomiin olosuhteisiin” ja ”kiireellisiin operatiivisiin tarpeisiin” komissio toteaa, että ansiolentäjän lupakirjan, usean ohjaajan miehistölupakirjan ja liikennelentäjän lupakirjan hakija, jonka lääketieteellinen tila on erityinen, ei suinkaan harjoita ansiolentäjän lupakirjaan, usean ohjaajan miehistölupakirjaan tai liikennelentäjän lupakirjaan perustuvaa lentotoimintaa. Itse asiassa tällainen hakija on vain halukas siirtymään ilmailualalle, minkä vuoksi ei voida osoittaa, että kyseessä olisivat ”kyseisiin henkilöihin vaikuttavat kiireelliset ja ennalta arvaamattomat olosuhteet” tai ”kyseisiin henkilöihin vaikuttavat kiireelliset operatiiviset tarpeet”. Hakijoiden väitettyyn eriarvoisuuteen liittyvät perustelut eivät muuta tätä päätelmää, koska kyseisten henkilöiden lääketieteellinen tila ei ole ”kiireellinen” eikä ”ennalta arvaamaton”.
                  
               
                     (10)
                  
                  
                     Lisäksi komissio toteaa, että myönnetty poikkeus on luonteeltaan yleinen ja koskee ”kaikkia hakijoita, jotka hakevat luokan 1 lääketieteellisen kelpoisuustodistuksen ensimmäistä myöntämistä OML-rajoituksella”. Poikkeuksen tavoitteena on näin ollen muuttaa unionin lainsäädäntöä yleisesti ja avata uudelle hakijaryhmälle mahdollisuus hakea OML-rajoitusta puuttumatta kyseisten henkilöiden erityisiin operatiivisiin tarpeisiin. Itse asiassa poikkeuksella puututaan mahdollisesti myöhemmin syntyvää lentoyhtiöiden lentäjäpulaa koskevaan taloudelliseen ongelmaan eikä kyseisten henkilöiden kiireelliseen operatiiviseen tarpeeseen.
                  
               
                     (11)
                  
                  
                     Komissio myöntää, että lentäjäpula saattaa joissakin jäsenvaltioissa olla systeeminen ongelma, mutta se ei kuulu asetuksen (EU) 2018/1139 71 artiklan 1 kohdan mukaisten perustelujen soveltamisalaan.
                  
               
                     (12)
                  
                  
                     Lisäksi komissio katsoo, ettei poikkeus täytä asetuksen (EU) 2018/1139 71 artiklan 1 kohdan b alakohdassa säädettyä edellytystä, koska se ei täytä turvallisuusvaatimuksia eikä asetuksen (EU) 2018/1139 ja asiaankuuluvan täytäntöönpanosäädöksen eli asetuksen (EU) N:o 1178/2011 sovellettavia keskeisiä vaatimuksia.
                  
               
                     (13)
                  
                  
                     Asetuksen (EU) N:o 1178/2011 MED.B.001 kohdan d alakohdan 1 alakohdan i alakohdan perusteena on se, että ainoastaan kokeneet lentäjät (eli ansiolentäjän lupakirjan, usean ohjaajan miehistölupakirjan ja liikennelentäjän lupakirjan haltijat) olisi vapautettava tietyistä lääketieteellisistä vaatimuksista, koska lentäjän kokemus auttaa lentäjiä reagoimaan paremmin heidän lääketieteellisen tilansa aiheuttamiin stressitekijöihin. Tällaisilla kokeneilla lentäjillä on myös hyvä tietämys lennonsuunnittelusta, minkä vuoksi he voivat toteuttaa asianmukaiset turvallisuustoimet heti, kun heidän lääketieteellisen tilansa ensimmäiset oireet ilmenevät. Tällaiset kokeneet lentäjät saavat lentää ainoastaan perämiehenä tai tehtävään hyväksytyn perämiehen kanssa.
                  
               
                     (14)
                  
                  
                     Nykyisen lääketieteellisen tietämyksen perusteella riittävää turvallisuustasoa ei voida taata, jos kokemattoman lentäjän lääketieteellinen tila muuttuu lennon aikana ja hän samalla kokee stressiä tai kohtaa ennalta arvaamattomia haasteita. Vaikka lääketieteellisen tietämyksen edistyminen voi antaa mahdollisuuden poistaa joitakin näitä lääketieteellisiä tiloja koskevista rajoitteista, tällaiset päätökset olisi tehtävä ainoastaan ottaen asianmukaisesti huomioon kunkin lääketieteellisen tilan luokkaa koskevat turvallisuusnäkökohdat ja lääkärikuntaa kuullen, eivätkä ne saisi perustua yksittäiseen ja yleiseen poikkeukseen, jossa ei ole huomioitu tilannetta koskevia näkökohtia. Yhdistyneen kuningaskunnan ehdottamat riskinhallintatoimenpiteet eivät muuta tätä päätelmää. Itse asiassa ainoa Yhdistyneen kuningaskunnan ehdottama turvallisuutta koskeva riskinhallintatoimenpide oli kaikkien ilmailulääketieteellisten tarkastusten aikana tehtävä säännöllinen riskinarviointi.
                  
               
                     (15)
                  
                  
                     Sen vuoksi poikkeuksen täytäntöönpano vaikuttaisi haitallisesti turvallisuustasoon eikä se olisi asetuksen (EU) 2018/1139 yleisten turvallisuustavoitteiden mukainen.
                  
               
                     (16)
                  
                  
                     Yhdistynyt kuningaskunta ilmoitti 29 päivänä maaliskuuta 2017 aikomuksestaan erota unionista Euroopan unionista tehdyn sopimuksen 50 artiklan nojalla. SEU 50 artiklan 3 kohdan mukaan perussopimuksia lakataan soveltamasta eroavaan jäsenvaltioon sinä päivänä, jona erosopimus tulee voimaan tai, jollei sopimusta ole, kahden vuoden kuluttua ilmoituksesta, jollei Eurooppa-neuvosto yhteisymmärryksessä asianomaisen jäsenvaltion kanssa päätä yksimielisesti pidentää tätä määräaikaa. Määräaikaa on pidennetty kaksi kertaa, viimeksi Eurooppa-neuvoston päätöksellä (EU) 2019/584 (3), jolla sitä pidennettiin 31 päivään lokakuuta 2019 saakka.
                  
               
                     (17)
                  
                  
                     Neuvosto antoi 11 päivänä tammikuuta 2019 päätöksellä (EU) 2019/274 (4) luvan allekirjoittaa neuvottelijoiden tasolla 14 päivänä marraskuuta 2018 sovittu erosopimus. Unioni vahvisti olevansa valmis allekirjoittamaan ja saattamaan sopimuksen tekemisen päätökseen nopeasti siinä tapauksessa, että Yhdistyneen kuningaskunnan parlamentti hyväksyy erosopimuksen. Erosopimuksen neljännessä osassa (5) määrätään siirtymäkaudesta, joka alkaa sopimuksen voimaantulopäivänä ja jonka aikana unionin lainsäädäntöä sovelletaan edelleen Yhdistyneeseen kuningaskuntaan ja Yhdistyneessä kuningaskunnassa sopimuksen mukaisesti.
                  
               
                     (18)
                  
                  
                     Tätä päätöstä sovelletaan joka tapauksessa vain niin kauan kun unionin lainsäädäntöä sovelletaan Yhdistyneeseen kuningaskuntaan ja Yhdistyneessä kuningaskunnassa,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            Yhdistyneen kuningaskunnan myöntämä, komissiolle, Euroopan unionin lentoturvallisuusvirastolle ja muille jäsenvaltioille 19 päivänä lokakuuta 2018 ilmoitettu asetuksen (EU) N:o 1178/2011 liitteessä IV (osa MED) olevan MED.B.001 kohdan d alakohdan 1 alakohdan i alakohdassa säädettyjä vaatimuksia koskeva poikkeus, jonka nojalla uudet lentäjät voitaisiin vapauttaa tietyistä ilmailulääketieteellisistä vaatimuksista, ei täytä asetuksen (EU) 2018/1139 71 artiklan 1 kohdassa säädettyjä edellytyksiä.
         
         
            2 artikla
            Tämä päätös on osoitettu Ison-Britannian ja Pohjois-Irlannin yhdistyneelle kuningaskunnalle.
         
         
            Tehty Brysselissä 15 päivänä lokakuuta 2019.
            
               
                  Komission puolesta
               
               Violeta BULC
               
                  Komission jäsen
               
            
         
         
            (1)  EUVL L 212, 22.8.2018, s. 1.
         
            (2)  Komission asetus (EU) N:o 1178/2011, annettu 3 päivänä marraskuuta 2011, siviili-ilmailun lentomiehistöä koskevien teknisten vaatimusten ja hallinnollisten menettelyjen säätämisestä Euroopan parlamentin ja neuvoston asetuksen (EY) N:o 216/2008 nojalla (EUVL L 311, 25.11.2011, s. 1).
         
            (3)  Eurooppa-neuvoston päätös (EU) 2019/584, tehty yhteisymmärryksessä Yhdistyneen kuningaskunnan kanssa, annettu 11 päivänä huhtikuuta 2019, SEU 50 artiklan 3 kohdan mukaisen määräajan pidentämisestä (EUVL L 101, 11.4.2019, s. 1).
         
            (4)  Neuvoston päätös (EU) 2019/274, annettu 11 päivänä tammikuuta 2019, Ison-Britannian ja Pohjois-Irlannin yhdistyneen kuningaskunnan eroamista Euroopan unionista ja Euroopan atomienergiayhteisöstä koskevan sopimuksen allekirjoittamisesta Euroopan unionin ja Euroopan atomienergiayhteisön puolesta (EUVL L 47 I, 19.2.2019, s. 1).
         
            (5)  Sopimus Ison-Britannian ja Pohjois-Irlannin yhdistyneen kuningaskunnan eroamisesta Euroopan unionista ja Euroopan atomienergiayhteisöstä (EUVL C 144 I, 25.4.2019, s. 1).